Catedral ëd Cefalù

La catedral ëd Cefalù a l'é stàita costruìa për volontà ëd Rugé II.
La costrussion, ancaminà dël 1131, a l'é andàita anans adasi sota ij sucessor ëd Rugé, Gulielm I e Gulielm II.

 Strutura 
La strutura dla catedral ëd Cefalù a arproduv le tipologìe ëd costrussion e d'architetura dle cese norman-e.

 L'esterior 
La fassada, dël sécol ch'a fa XIII, a l'é precedùa dai doi cioché massiss, ch'as duverto con quatr file dë fnestre, sìngole o binele, e ch'a saro un pòrti a tre arcà ogivaj euvra d'Ambrogio da Còm (1471).
La part àuta dla fassada a l'é archincà con dij cit arch bòrgno e dj'arch angavignà.

Ël porton d'intrada a l'é decorà con ëd gravure an màrmol ëd grand valor artìstich.
La banda drita dla cesa a l'é decorà con dë fnestre ogivaj e cite arcade bòrgne dzorponùe.
La strutura grandiosa ëd l'àbside a resta an posission pì àuta rëspet a la part pì veja dla costrussion.

 Ël ciòstr 
Ël ciòstr a smon dj'anciarmant tema architeturaj, dont as armarco le filonghere ëd cite colòne binele ch'a reso dij grassios cit arch ogivaj.
Ij motiv scolturaj dij capitej a buto an evidensa dle figure mitològiche e ëd lòte antra animaj.

 L'anterior 
La part presbiterial ëd l'edifissi a l'é considerà la pì veja, ancaminà al di ëd Pentecòst dël 1131.
A l'é dzoralvà e archincà con dij fiamengh mosàich dë stil bisantin.
Ëdcò ël paviment a l'é a mosàich e a sosten ël tròno real e ël tròno episcopal, ëdcò lor archincà con dij mosàich.
L'anterior as compon ëd tre navà, separà da 16 colòne a capitej scurpì ëd tipo roman e corint ch'a sosten-o dj'arch aùss ch'a arvelo lë stil àrabo.
Ëd grand anteresse a son ij bassin batesimaj romànich dël sécol ch'a fa XII archincà con la plancia an riliev ëd quatr lion, ël grand fresch ëd la Vèrgin con ël Bambin dël sécol ch'a fa XV, na statua ëd la Vèrgin con ël Bambin euvra d'Antonello Gagini dël 1533.

La curva ëd l'àbside e le muraje dël presbiteri a son tute coatà da mosàich realisà da dij mèistr bisantin ant ël 1148.
An sla vòlta dël fond a-i é la mistà solena dël Crist tut-creator ch'a benediss.
Ant la banda sota, Marìa e quatr arcàngej; an sij doi panej anferior, da banda dl'ancreusa fnestra ogival, ij dódes apòstoj.
An sle parej dël presbiteri, su quatr bande un-a apress l'àutra, a-i son dle plance ëd sant e profeta.

Categorìa:Cese dla Sicilia
Categorìa:Cefalù